ལྷག་བསམ་དཀར་པོའི་རང་མདངས་ཀྱིས་ཕྱུག་པའི་འཚམས་འདྲིའི་དབུ་ཁྱུད་ཀྱི་དར་དཀར་རིང་མོ་འདི་གངས་དཀར་ཁྲོད་དུ་གནས་བཅའ་ཞིང་།སྦྲང་དཀར་རྩམ་པ་དང་སྣུམ་དཀར་མར་ལོའི་ཟས་སུ་རོལ་ཞིང་འཚེ་བ་མེད་པའི་རིག་གནས་དཀར་པོས་སེམས་རྒྱུད་ཡོངས་སུ་བལྟམས་པའི་རིགས་རུས་དང་ཁྲག་རྒྱུད་གཅིག་པའི་མདོ་དབུས་ཁམས་གསུམ་གྱི་བོད་རིགས་སྤུན་ཟླ་ཡོངས་ཀྱི་མགུལ་དུ་བསྒྲོན་ནས།བཀྲ་ཤིས་པའི་རྟགས་བརྒྱད་དང་དོན་འགྲུབ་པའི་གཡང་དགུ་གཏན་དུ་འབྲལ་མེད་དུ་འཛོམས་པའི་ཤིས་ཚིག་དྲོན་མོས་མདུན་བསུས་ཏེ།སྔ་གཏམ་མ་ཉུང་།ཕྱི་གཏམ་མ་མང་།ཟེར་བའི་དཔེ་རྗེས་འབྲངས་ནས་དེབ་འདིའི་སྔོན་འགྲོར་གཏམ་ཚིག་རེ་ཟུང་གླེང་ན།དེ་ཡང་།སྤྱིར་སྔོན་འགྲོའི་གཏམ་དེ་ནི་མཁས་གྲགས་ཅན་ལ་འབྲི་རོགས་ཞུ་སྲོལ་འདུག་ཀྱང་།གུས་པའི་གྲོགས་ཀྱི་ཁྲོད་ཤེས་ལྡན་པ་མང་བས་ཚང་མར་སྔོན་འགྲོ་རེ་འབྲི་རོགས་ཞུས་ན་དེ་དག་ཁོ་ནས་ཀྱང་དེབ་ཁ་ཤས་ཡོང་བའི་ཚོད་དུ་སྣང་བས།གཞན་ལ་ཐུགས་སུན་མ་ཞུས་པར་ཐད་ཀར།བོན་གཤེན་རང་ལྟོ་རང་གིས་གཡོག།ཟེར་བའི་དཔེ་བཞིན་སྔོན་འགྲོའི་གཏམ་ཐུང་འདི་ཕྲན་རང་ཉིད་ཀྱིས་ཞུ་རྒྱུ་ཡིན།དེ་ཡང་རྩོམ་ཡིག་ཅེས་པ་ནི་མིའི་རིགས་ཀྱིས་སྤྱི་ཚོགས་སམ་འཚོ་བའི་ལག་ལེན་ཁྲོད་ནས་བྱུང་བའི་ཚོར་བའི་ལན་ཆར་དབྱེ་ཞིབ་གང་འཚམས་ཤིག་བྱས་ནས་ཡིག་ཐོག་ཏུ་བཀོད་པར་གོ་བཞིན་ཡོད།ཡང་གཅིག་བཤད་ན།དེ་ནི་མིའི་བསམ་བློས་འཚོ་བའི་ལམ་དུ་འགྲུལ་བཞུད་བྱེད་སྐབས་བཞག་པའི་རྐང་རྗེས་དག་ཤོག་ཐོག་ཏུ་ཕབ་པ་དེ་ལ་རྩོམ་ཡིག་ཟེར།སྔ་རབས་ཀྱི་མཁས་པ་ཚོས།གང་ཕྱིར་མཁས་པའི་ལས་གསུམ་ལས།།འཆད་རྩོད་གཉིས་ལ་མ་ངེས་ཕྱིར།།མི་འཁྲུལ་རྩོམ་པ་མཆོག་ཡིན་ནོ།།ཞེས་པའི་སྡོམ་ཚིག་བཞག་པ་ལྟར།རྩོམ་ནི་མཁས་པའི་བྱ་བ་རྣམ་གསུམ་དུ་བགྲངས་པའི་འཆད་རྩོད་རྩོམ་གསུམ་གྱི་ནང་ལས་མཆོག་གམ་གཙོ་བོར་འཇོག་སྲོལ་འདུགའོན་ཀྱང་།རྩོམ་འབྲི་མཁན་ཚང་མ་མཁས་པ་ཡིན་པས་མ་ཁྱབ་ལ།ཐ་ན་ཚང་མར་རྩོམ་པ་པོ་ཞེས་པའི་མིང་དེ་ཐོབ་མིན་ཡང་བཤད་དཀའ།གང་ལགས་ཤེ་ན།རྩོམ་པ་པོ་ཞེས་པ་དེ་ནི་རྩོམ་རིག་དང་གཉེན་སྒྲིག་བྱས་བའི་གང་ཟག་ལ་མ་གཏོགས།རྩོམ་རིག་དང་དགའ་རོགས་བསྒྲིགས་པ་ཙམ་ལས་གཉེན་སྒྲིག་བྱས་མེད་པའི་གང་ཟག་ལ་མིང་དེ་འཚམས་པོ་མེད་པས་ཡིན་ལ།དེ་བཞིན་དུ་རྩོམ་འབྲི་བའི་སྒུལ་ཤུགས་སམ་དམིགས་ཡུལ་ལའང་རིགས་སྣ་ཚོགས་ཡོད་དེ།དཔེར་ན་སྤྱིའི་ཆ་ནས་བཤད་ན།སློབ་གྲྭ་བ་ཚོས་སྐར་གྲངས་ཀྱི་ཆེད་དུ་རྩོམ་འབྲི་བ་དང་།གཞུང་ཞབས་བ་ཚོས་ལས་ཐོབ་ཀྱི་ཆེད་དུ་རྩོམ་འབྲི་བ།ཡང་ལས་རིགས་མ་ངེས་པས་དགའ་ཞེན་དབང་གིས་རྩོམ་འབྲི་བ་སོགས་ལྟ་བུ་ཡོད་པ་ལས།ཤེས་རིག་དང་རྣམ་དཔྱོད་སོགས་ཀྱི་ཚད་གཞི་མི་འདྲ་བར་བརྟེན་དེ་ཚོའི་བརྩམས་ཆོས་ལ་ལེགས་ཉེས་སྣ་ཚོགས་ཡོད་མོད།སྤྱིའི་ཆ་ནས་སྨྲས་ན་སྐར་གྲངས་དང་ལས་ཐོབ་ཀྱི་ཆེད་དུ་བྲིས་པའི་རྩོམ་མང་ཆེ་བ་ལ་ཁྲལ་གྱི་རང་བཞིན་དང་།བཙན་བསྒྲིགས་ཀྱི་རང་བཞིན།བརྐུ་བཤུ་ཡི་རང་བཞིན་སོགས་ཤུགས་ཆེན་ལྡན་ལ།དེ་ཚོ་དང་བསྡུར་ན་དགའ་ཞེན་དབང་གིས་བྲིས་པའི་རྩོམ་དེ་ཚོ་ལ་ཆེས་མ་མཐར་ཡང་གོང་གི་སྐྱོན་དག་མ་མཆིས་པའམ་ཉུང་ངུ་ཙམ་ལས་མེད་པར་སྣང་།ཁོ་བོ་ནི་སྐྱེས་སྦྱངས་ཀྱི་ཤེས་ཡོན་ཉག་ཕྲ་ཡང་རྩོམ་རིག་ལ་དགའ་ཞེན་ཆེ་བའི་གངས་ཕྲུག་ཅིག་ཡིན་པས་གངས་ལྗོངས་འདིར་རྐང་རྗེས་ཆུང་ཆུང་ཞིག་བཞག་འདུན་ཅི་ལ་མེད།སྤྱིར་ཚད་གཞི་དང་ཆེ་ཆུང་མི་འདྲ་བའི་རྐང་རྗེས་ནི་མི་ཚང་མར་ཡོད་ནའང་།རྐང་རྗེས་དེ་ཤོག་ཐོག་ཏུ་ཕབ་རྒྱུའི་ཆ་རྐྱེན་ཚང་བའམ་ཐུབ་མཁན་ཉུང་ཤས་ཙམ་ལས་མེད་ནའང་།ཁོ་བོར་ཆུང་ནས་ཕ་སྐད་གཙང་མའི་རོལ་དབྱངས་དང་མ་ཡིག་དྭངས་མའི་རྩེད་འཇོར་རོལ་རྒྱུར་དགའ་བའི་རྒྱུ་རྐྱེན་གྱིས་སྤྱི་ལོ་ཉིས་སྟོང་དྲུག་ལོའི་ཡར་སྔོན་དུ་བདག་གིས་བྲིས་པ་སྒྲུང་རིང་ཞིག་གིས་གཙོས་པའི་བརྩམས་ཆོས་མི་ཉུང་བ་ཞིག་ཡོད་ཀྱང་།རྩོམ་ཡིག་ལ་གཅེས་སྤྲས་སམ་དང་དོད་ཆེ་དྲགས་པའི་རྐྱེན་གྱིས་དེ་དག་བཅུག་པའི་ཀོ་ཁུག་རྫིག་པོ་ཞིག་ཡོད་པ་དེ་བྱང་ནག་ཆུ་ས་ཁུལ་ནས་རྐུན་པོས་དངུལ་ཁུག་ཏུ་འཁྲུལ་ནས་ཤོར་མྱོང་ཡོད།དེ་ནི་ངའི་མི་ཚེ་འདིར་ཆེས་ཕངས་ཤོས་ཤིག་ཀྱང་ཡིན།དེའི་རྗེས་སུའང་ཡི་ཐང་མ་ཆད་པའམ་རང་ཉིད་ཀྱི་བསམ་བློ་རང་ཉིད་ཀྱིས་བཙོན་དུ་མ་བཅུག་པར་ལྷུག་བརྗོད་ཀྱི་ལམ་ནས་མུ་མཐུད་རྩོམ་ལུས་མི་འདྲ་བའི་ཐོག་ནས་སྤྱི་ལོ་༢༠༠༦༢༠༡༠བར་གཞུང་ལས་ཀྱི་ཞོར་དུ་བྲིས་པའི་རྩོམ་ཡིག་སྣ་ཚོགས་ཤིག་གནས་དང་ཡུལ་མི་གཅིག་ཅིང་།གཞུང་དང་སྒེར་མི་འདྲ་བའི་དུས་དེབ་དང་ཚགས་པར།བརྙན་འཕྲིན་དང་།རླུང་འཕྲིན།དྲ་ཚིགས་སོགས་ཀྱི་སྟེང་དུ་སྤེལ་བ་ཡིན་ལ།དེ་དག་གྲས་ཀྱི་རྩོམ་ཐུང་ཁག་ཅིག་དང་ཉེ་ཆར་གསར་དུ་བྲིས་པ་ཁ་ཤས་ཕྱོགས་གཅིག་ཏུ་བསྒྲིགས་པ་ལ་དེབ་འདི་བྱུང་སོང་།དེབ་འདིའི་སྤྱིའི་ཁ་བྱང་ལ་ཞང་བོད་བུ་ཡི་བགྲོ་གླེང་།ཞེས་པའི་སྒྲོ་སྐུར་གྱི་སྐྱོན་དང་བྲལ་བའི་ཇི་བཞིན་བརྗོད་པའི་མིང་དེ་འདོགས་དོན་ནི་ཕྲན་ནི་ཞང་བོད་ཁ་བ་རི་པའི་བུ་རྒྱུད་ངོ་མ་ཞིག་ཡིན་ལ།དེབ་འདིའི་བརྩམ་བྱ་དག་གི་བརྗོད་གཞི་ཡི་བསྡུས་དོན།རྟོག་གཞིག་གི་ཡོ་ལང་།སེམས་འགྱུ་ཡི་འཁྲེན་ཡུལ་སོགས་སྤྱི་ཡོངས་ཀྱི་ཁ་ཕྱོགས་ནི་ཞང་ཞུང་ངམ་བོད་ཅེས་པའི་མི་རིགས་འདིའི་འཚོ་གནས་དང་མདུན་ལམ་ལ་མ་འབྲེལ་བ་མེད་པས་ན་མིང་འདི་འོས་ཤིང་འཚམས་པར་སྙམ་ཡང་གང་ཟག་སུ་ཞིག་གི་སྣང་ངོར་དེབ་འདིའི་ཕྱི་མིང་དང་ནང་དོན་ཕྱིན་ཅི་ལོག་པར་མཐོང་ཚེ་ཀུན་སློང་གི་མིག་ཤེལ་གཙང་མར་ཕྱིས་ནས་བསྐྱར་གཟིགས་གནང་རོགས།གཞན་ཡང་།ཕྱི་རུ་གཤིས་རྒྱུད་བཟང་བའི་མི་རིགས་ཤིག་གི་མཚན་སྙན་ཡོད་ཀྱང་ནང་དུ་ཕྲག་དོག་གམ་ཆགས་སྡང་གི་བུ་ཡུག་འཚུབ་སའི་གངས་རིའི་ལྗོངས་འདིར་ངས་རྐང་རྗེས་ཆུང་ཆུང་འདི་བཞག་པའི་དམིགས་ཡུལ་ནི།ང་དབུས་ཁྱོད་ཁམས་ཀྱི་ཆོལ་ཁའི་ཕྱོགས་ཞེན་དང་།ང་བན་ཁྱོད་བོན་གྱི་གྲུབ་མཐའི་ཆགས་སྡང་སོགས་མདོར་ན་རི་བོ་གངས་ཅན་པའི་མདུན་སྐྱོད་ཀྱི་ལམ་བུའི་གེགས་སུ་གྱུར་པ་དག་ལ་ཉེན་རྟགས་དམར་པོ་རེ་བྲིས་པར་སྙམ་པའི་ཀུན་སློང་ཞིག་གིས་ཀ་ཁའི་གྲོགས་མཆོག་ཡོངས་ཀྱི་སྤྱན་སྔར་ཕུལ་བ་ཡིན་ནོ།།